ວັນທີ 12 ສິງຫາ 2020, ພະແນກຖະແຫຼງຂ່າວ ວັດທະນະທຳ ແລະ ທ່ອງທ່ຽວແຂວງຫຼວງພະບາງ ໄດ້ຈັດພິທີໂຮ່ມຊຸມນຸມສະເຫຼີມສະຫຼອງ ວັນຕັ້ງສື່ມວນຊົນ ແລະການພີມຈຳໜ່າຍ ແຫ່ງຊາດລາວ ວັນທີ່ 13 ສີງຫາ ຄົບຮອບ 70 ປີຂຶ້ນ, ຢູ່ໂຮງລະຄອນພະລັກພະລາມ, ໂດຍເລີ່ມຈາກການຮັບຊົມສາລະຄະດີ ກ່ຽວກັບວັນສື່ມວນຊົນ ແລະຊົມການ ສະແດງສີລະປະວັນນະຄະດີ ຈາກກອງສິນລະປະກອນແຂວງຢ່າງມ່ວນຊື່ນ. ຈາກນັ້ນ ທ່ານ ຄຳຂັນ ຈັນທະວີສຸກ ເຈົ້າແຂວງຫຼວງພະບາງ ໄດ້ຂື້ນປາຖະກະຖາ ວັນສື່ມວນຊົນ ແລະການພີມຈຳໜ່າຍ ທ່ານກ່າວວ່າ: ຕະຫຼອດໄລຍະແຫ່ງການນໍາພາຂອງພັກ ໃນຂະບວນການຕໍ່ສູ້ປົດປ່ອຍຊາດ, ສາມາດຍາດເອົາຄວາມເປັນເອກະລາດແຫ່ງຊາດ ແລະອິດສະຫຼະພາບມາສູ່ປະຊາຊົນ, ຜົນສຳເລັດທີ່ຍາດມາໄດ້ ຍ້ອນພັກປະຊາຊົນປະຕິວັດລາວ ໄດ້ຖືເອົາວຽກງານໂຄສະນາ, ສຶກສາອົບຮົມ, ຂົນຂວາຍ ແລະປຸກລະດົມ ນ້ຳໃຈຮັກຊາດ, ນ້ຳໃຈປະຕິວັດຂອງປວງຊົນລາວ ເຂົ້າໃນທຸກຂະບວນການຕສູ້ ດ້ວຍການນຳໃຊ້ລະບົບສື່ມວນຊົນ ເຮັດໃຫ້ການຕໍ່ໍ່ສູ້ ໄດ້ຮັບໄຊຊະນະລວມຂອງການປະຕິວັດໃນແຕ່ລະໄລຍະ, ທ່ານກ່າວຕື່ມວ່າ: ວັນທີ່ 13 ສິງຫາ 1950 ເປັນມື້ດຽວກັນກັບການສ້າງຕັ້ງແນວລາວອິດສະຫຼະ ແລະລັດຖະບານລາວຕໍ່ຕ້ານ, ພັກ ໄດ້ຕົກລົງສ້າງຕັ້ງໜັງສືພິມ ລາວອິດສະຫຼະ ຂື້ນຢ່າງເປັນທາງການ ສະບັບທໍາອິດ ໄດ້ເກີດຂື້ນໃນເງື່ອນໄຂທີ່ມີຄວາມຫຍຸ້ງຍາກທີ່ສຸດ ພິມດ້ວຍລະບົບ ລີໂຄ ຍອດພິມສູງສຸດເຖິງ 2.000 ສະບັບຕໍ່ເທື່ອ ແລະ ເດືອນໜື່ງຈໍາໜ່າຍ 2 ເທື່ອ ໂດຍມີ ກອງບັນນາທິການ ຕັ້ງຢູ່ເຂດປົດປ່ອຍ ແລະເປັນຈຸດເລີ່ມຕົ້ນຂອງການຂະຫຍາຍຕົວ ຢ່າງຕໍ່ເນື່ອງຂອງບັນດາອົງການສື່ມວນຊົນລາວເຮົາ ມາເຖີງປະຈຸບັນ.
ໂອກາດດຽວກັນນີ້ ທ່ານເຈົ້າແຂວງຫຼວງພະບາງ ໄດ້ຍົກໃຫ້ເຫັນເຖີງຜົນສຳເລັດ ຂອງວຽກງານສື່ມວນຊົນພາຍໃນແຂວງຫຼວງພະບາງ ພ້ອມທັງຮຽກຮ້ອງ ໃຫ້ຜູ້ທີ່ເຮດວຽກງານສື່ມວນຊົນ ຕ້ອງເປັນເຈົ້າການເຜີຍແຜ່ແນວທາງຂອງພັກ ລະບຽບກົດໝາຍຂອງລັດ ໃຫ້ເລິກເຊີ່ງ ທັງຕອບໂຕ້ການນຳສະເໜີຂ່າວສານ ທີ່ຂັດກັບແນວທາງຂອງພັກ, ບິດເບືອນຄວາມຈີງໃນສັງຄົມ ອັນຈະສົ່ງຜົນກະທົບຕໍ່ການພັດທະນານາເສດຖະກິດ-ສັຄົມ ໃຫ້ລຸດລົງເທື່ອລະກ້າວ. ເຂົ້າຮ່ວມຮັບຟັງການປາຖະກະຖາຄັ້ງນີ້ ມີຄະນະພະແນກ ພ້ອມດ້ວຍອາດິດຄຳນຳນຳພະແນກທີ່ເຄີຍຊີ້ນຳວຽກງານສື່ມວນຊົນ, ແຂກຮັບເຊີນຈາກພະແນກການອ້ອມຂ້າງ ແລະພະນັກງານພາຍໃນພະແນກ ຖວທ ແຂວງ ຫຼາຍຮ້ອຍຄົນ.
ຂ່າວ;ພາບ: ອາພຸດເດດ ບຸບຜາ